‘Plaasmoorde is nie volksmoord’ – praag.co.za — 20 jaar jonk!
‘Plaasmoorde is nie volksmoord’
Noudat plaasmoorde internasionaal bekend raak, het Media24 weer eens ingespring om die kwessie te ontlont.
In 90% van plaasaanvalle, berig Nuus24, is die bedoeling om te roof en in net 2% gevalle is dit politiek of rassisties gemotiveerd.
“Meer onlangse studies het min of meer dieselfde resultate opgelewer, maar baie mense glo steeds plaasaanvalle is ras- of politiek gemotiveerd,” sê Kerwin Lebone van die Instituut vir Rasseverhoudinge.
“In 7% van gevalle hou dit verband met loongeskille,” sê Lebone, volgens ‘n studie wat polisiedossiere van plaasaanvalle van 1991 tot 2003 geraadpleeg het.
Dat die polisie deel vorm van die ANC-magskliek, is blykbaar nie deur die navorsers òf Lebone opgemerk nie. Hy kan ook nie sê waarom die moordsyfer op boere so buite verhouding hoog is nie en het ook geen kommentaar gelewer op die ideologiese ondersteuning wat die organisasie PLAAS aan grondhervorming bied nie. Dié organisasie het die idee by swartes gevestig dat grond van hulle “gesteel” is.
‘n Melkboer van die Buffelshoek-omgewing in Noordwes is dié week op sy plaas naby Fochville doodgeskiet in nog ‘n plaasaanval in die provinsie.
Die rowers het David Hall (48) gedood sonder om enigiets te roof. Sy familie is oortuig hulle het met die uitsluitlike doel om Hall te vermoor opgetree het en dat hulle deur Malema se uitsprake aangevuur word.
Vóór Malema, het Peter Mokaba, waarna ‘n sokkerstadion intussen vernoem is, dieselfde oproepe in die openbaar gedoen.
Volgens Boeta du Toit, uitvoerende hoofbestuurder van Agri-Noordwes, is daar “geen bewyse dat plaasaanvalle politiek gemotiveerd en georkestreerde volksmoord is nie”.
Niemand is nog vir die moord op Hall in hegtenis geneem nie.
Skrywer Dan RoodtGepubliseer op 22 Februarie 2012 Kategorieë Suider-Afrika
Vorige Vorige artikel: Talewet ‘n ideologiese bolwerk
Volgende Volgende artikel: Groen Narre wurg Swart Superhelde